RAPPORT TAL-KUMMISSJONI LILL-PARLAMENT EWROPEW U LILL-KUNSILL

Rapport Interim dwar il-Progress fl-implimentazzjoni tad-Direttiva tal-Kunsill 2011/85/UE dwar ir-rekwiżiti għal oqfsa baġitarji tal-Istati Membri

1. Introduzzjoni

Id-Direttiva tal-Kunsill 2011/85/UE dwar ir-rekwiżiti għal oqfsa baġitarji tal-Istati Membri[1] daħlet fis-seħħ f'Diċembru 2011. Hija komponent importanti tal-pakkett leġiżlattiv dwar it-tisħiħ tal-governanza ekonomika (magħrufa wkoll bħala “Six-Pack ”). Din id-Direttiva tat l-ewwel opportunità lill-Unjoni Ewropea li tistabbilixxi rekwiżiti minimi għal oqfsa baġitarji, filwaqt li tipprovdi ċertezza legali apparti mir-rakkomandazzjonijiet speċifiċi għall-pajjiżi maħruġa skont il-proċess tas-semestru Europew. B’talbiet urġenti għall-konsolidazzjoni f’għadd kbir ta’ Stati Membri, l-enfasi fuq it-twettiq sar għandha l-akbar importanza. F’dan il-kuntest, l-isforzi biex jissaħħu l-oqfsa baġitarji nazzjonali huma marbuta ħafna mal-politiki ta' konsolidazzjoni fiskali minħabba li t-tnejn jimmiraw li jwasslu għal titjib li jdum fil-kwalità tal-eżiti fiskali.

Skont id-Direttiva, “qafas baġitarju” tfisser is-sett ta’ arranġamenti, proċeduri, regoli u istituzzjonijiet li huma l-bażi għat-twettiq tal-linji ta' politika baġitarja tal-amministrazzjoni pubblika, b’mod partikolari: (i) is-sistemi ta’ kontabbiltà baġitarja u r-rappurtar tal-istatistika; (ii) ir-regoli u l-proċeduri li jirregolaw it-tħejjija tat-tbassir għall-ippjanar baġitarju; (iii) ir-regoli fiskali numeriċi speċifiċi għall-pajjiż; (iv) oqfsa baġitarji għal perjodu medju; (v) mekkaniżmi li jirregolaw ir-relazzjonijiet fiskali bejn l-awtoritajiet pubbliċi fis-subsetturi tal-amministrazzjoni pubblika. Għal kull intestatura, id-Direttiva tispeċifika għadd ta’ standards essenzjali. L-Istati Membri għandhom jittrasponu dawn fil-liġi tagħhom sal-31 ta' Diċembru 2013. F’Lulju 2011 ingħatat spinta bl-impenn politiku tal-Kapijiet tal-Istat u l-Gvern tal-Istati Membri taż-żona tal-euro biex sal-aħħar tal-2012 jittrasponu d-Direttiva[2] Fl-aħħar nett, l-adozzjoni tat-Trattat Intergovernattiv dwar l-Istabbiltà, il-Koordinazzjoni u l-Governanza (TSCG) pprovdiet segwitu għad-Direttiva. 25 Stat Membru impenjat li jistabbilixxi regola tal-bilanċ tal-baġit domestiku f'termini strutturali.

Skont l-Artikolu 15(3) tad-Direttiva, il-Kummissjoni mitluba “tipprepara rapport interim ta’ progress dwar l-implimentazzjoni tad-dispożizzjonijiet ewlenin ta’ din id-Direttiva abbażi tal-informazzjoni rilevanti mill-Istati Membri, li għandu jiġi ppreżentat lill-Parlament Ewropew u lill-Kunsill sal-14 ta’ Diċembru 2012.” Għal dak il-għan, f’Mejju 2012 il-Kummissjoni ppreżentat kwestjonarju lill-Kumitat tal-Politika Ekonomika u b’hekk tat l-opportunità lill-Istati Membri li jirrappuraw dwar il-miżuri fis-seħħ, ir-riformi li diġà għaddejjin jew pjanijiet konkreti. Għaldaqstant, ir-rapport huwa primarjament ibbażat fuq l-informazzjoni rrappurtata mill-Istati Membri. Ħafna mill-Istati Membri ressqu l-kontribuzzjonijiet tagħhom f’Settembru 2012[3] Għalhekk l-informazzjoni tirrifletti l-qagħda preżenti fiż-żmien tar-rappurtar. Fiches dettaljati tal-pajjiżi huma ppreżentati fid-dokument ta' ħidma ta’ akkumpanjament tal-persunal tal-Kummissjoni (SWD(2012) 433).

L-għan tar-Rapport Interim dwar il-Progress (IPR) huwa li jinforma lill-Kunsill, lill-Parlament Ewropew u lill-pubbliku bil-progress li sar fit-traspożizzjoni tad-Direttiva. Għalhekk ma għandux jiġi interpretat bħala valutazzjoni kompleta tal-konformità tad-dispożizzjonijiet nazzjonali mad-Direttiva, li għandha ssir wara l-iskadenza tad-data tal-għeluq tat-traspożizzjoni skont il-liġi tal-UE. Sabiex tipprovdi ħarsa ġenerali xierqa, it-Taqsima 2 tar-rapport preżenti hija strutturata madwar ħames sottotaqsimiet li jikkorrispondu mad-dispożizzjonijiet ewlenin tad-Direttiva, u segwiti b’konklużjoni li telenka fil-qosor is-sejbiet ewlenin.

2. il-progress rigward it-traspożizzjoni tad-dispożizzjonijiet ewlenin tad-Direttiva

2.1 Dispożizzjonijiet tal-kontabbiltà, l-istatistika u t-trasparenza (Il-Kapitolu II u l-Artikolu 14 tad-Direttiva)

Politika fiskali soda għandha tkun ibbażata fuq rappurtar fiskali sod. Informazzjoni komprensiva, fil-ħin u preċiża dwar l-eżekuzzjoni baġitarja hija essenzjali f’ħafna modi, għal dawk li jfasslu l-politika. L-ewwel, tiżgura li l-baġits ivvutati mill-korpi leġiżlattivi jitwettqu b’mod tajjeb. It-tieni, tippermetti l-awtoritajiet fiskali jimmonitorjaw prattikament f’ħin reali dwar kwalunkwe devjazzjoni mit-trajettorji fiskali li ntlaħaq qbil dwarhom. It-tielet, minn perspettiva li tħares ’il quddiem, tiżgura li l-ippjanar baġitarju jsir bl-aktar mod aġġornat, fejn jiġu minimizzati l-effetti bażi kkawżati minn reviżjonijiet sussegwenti tad-dejta fiskali.

Sa ftit taż-żmien ilu, ir-rappurtar fiskali ta’ frekwenza għolja fil-maġġoranza tal-Istati Membri ma kienx wieħed konsistenti. Anke meta d-dmirijiet tar-rappurtar kienu jiġu definiti kif xieraq, id-dejta tal-amministrazzjoni pubblika kienet tinġabar għal partijiet differenti tal-gvern skont regoli ta' kontabbiltà jew prinċipji ta' statistika differenti f'termini ta' frekwenza, dati tal-għeluq tar-rappurtar jew metodoloġiji tal-kompilazzjoni. F’dan il-kuntest, l-iżviluppi baġitarji negattivi baqgħu mhux misjuba għal perjodu ta' żmien twil iżżejjed, speċjalment meta oriġinaw f'entitajiet governattivi mhux ċentrali. Wieħed mill-ewwel passi li l-Istati Membri taħt programmi ta’ aġġustament ekonomiku u tkabbir kellhom iwettqu kienet il-preparazzjoni ta’ rapporti fiskali ta' frekwenza għolja għall-entitajiet tal-amministrazzjoni pubblika kollha[4]

Għalhekk id-Direttiva tipprovdi opportunità kbira għall-armonizzazzjoni tal-konvenzjonijiet tal-kontabbiltà fl-amministrazzjoni pubblika, għar-razzjonalizzazzjoni tal-linji ta’ rappurtar, u tiżgura input effettiv tad-dejta għal dawk li jieħdu d-deċiżjonijiet u l-osservaturi esterni. L-istabbiliment ta’ proċessi informali eżistenti ta’ ġbir u rekwiżiti ta’ statistika ġodda fil-liġi jiżguraw li l-mijiet - u xi drabi l-eluf - ta’ entitajiet fl-amministrazzjoni pubblika jiġu integrati kif xieraq f’sistema komprensiva tal-ġbir tad-dejta.

Kważi l-Istati Membri kollha li qed jipproduċu r-rapporti jagħmlu d-dejta tax-xahar disponibbli għall-korpi tal-gvern ċentrali disponibbli abbażi ta' flus jew ta’ metodu ieħor ta’ kontabbiltà (BG, DK, DE, EE, EL, ES, FR, IE, IT, LT, MT, NL, AT, PT, RO, SK, FI, SE, SI, u RU)[5] Madankollu, id-disponibbiltà tad-dejta fiskali f'konformità mad-Direttiva huwa notevolment aktar baxx għal entitajiet tas-sigurtà soċjali (BG, DK, EE, EL, NL, RO, PT u FI) u r-riformi fis-seħħ għadhom mhux lesti għal entitajiet tal-gvern statali fl-AT, DE, u ES[6] Fil-livell lokali, li għalih id-Direttiva teħtieġ standards relattivament aktar baxxi (rappurtar trimestrali bbażat fuq flus jew l-ekwivalenti), ħdax-il Stat Membru biss (BG, DK, EE, EL, IT, LT, MT, PT, RO, FI, u RU) jirrappurtaw xi dejta. Konsegwentement, għad hemm ħafna xi jsir f’ħafna mill-Istati Membri għas-subsetturi mhux tal-gvern ċentrali. Dan huwa topiku b’mod speċjali minħabba s-sehem xi drabi sostanzjali fin-nefqa pubblika totali li huma jirrappreżentaw, speċjalment fi stati deċentralizzati ħafna.

B’mod parallel għall-isforzi tal-Istati Membri, il-Kummissjoni qiegħda wkoll tieħu passi fil-qasam tal-istatistika. Sabiex jassisti lill-Istati Membri fl-implimentazzjoni prattika tad-dispożizzjonijiet tal-istatistika fl-Artikoli 3 u 14 tad-Direttiva, l-Eurostat stabbilixxa Grupp ta’ Ħidma li jittratta l-implikazzjonijiet tad-Direttiva dwar il-ġbir u t-tixrid tad-dejta fiskali. L-eżitu mill-Grupp ta’ Ħidma huwa mistenni jistabbilixxi sett ta’ mudelli u noti relatati li jindikaw il-metodoloġija, l-ambitu tad-dettalji obbligatorji, il-perjodiċità u l-puntwalità għall-pubblikazzjoni nazzjonali tal-indikaturi individwali li jiggwidaw l-isforzi tal-Istituti Nazzjonali tal-Istatistika. Ħafna Stati Membri indikaw ir-rieda tagħhom li jqisu l-konklużjonijiet tal-Grupp ta’ Ħidma meta jiffinalizzaw l-isforzi tagħhom fil-qasam tal-istatistika.

Barra minn hekk, l-Artikolu 16(3) tad-Direttiva jistipula li “sal-31 ta’ Diċembru 2012 il-Kummissjoni għandha tirrevedi l-adegwatezza tal-Istandards Internazzjonali tal-Kontabbiltà fis-Settur Pubbliku (IPSAS) għall-Istati Membri”. F’dan ir-rigward, waslu aktar minn sittin kontribuzzjoni wara l-konsultazzjoni pubblika tal-Kummissjoni. Ir-rapport ta' valutazzjoni għandu jiġi ppubblikat qabel l-aħħar tal-2012 u se jkopri l-importanza u l-utilità ta' kontabbiltà bbażata fuq id-dovuti, l-użu attwali tal-kontabbiltà bbażata fuq id-dovuti fl-Istati Membri, sommarju u valutazzjoni tal-adegwatezza tal-IPSAS, ir-rabtiet u d-differenzi bejn l-IPSAS u l-kontabbiltà statistika, il-kost potenzjali għall-implimentazzjoni ta’ standards ġodda ta’ kontabbiltà u kwistjonijiet relatati mal-governanza.

Finalment, għall-implimentazzjoni tal-Artikolu 4(7) tad-Direttiva, l-Eurostat, fis-6 ta’ Frar 2012 irrilaxxa għall-ewwel darba stqarrija għall-istampa ddedikata u regolari dwar id-dejn trimestrali tal-gvernijiet li tipprovdi dejta dwar l-UE, iż-żona tal-euro u l-Istati Membri individwali. Żvilupp simili huwa ppjanat għad-defiċit trimestrali.

2.2 Tbassir makroekonomiku u baġitarju (Il-Kapitolu III tad-Direttiva)

It-tbassir makroekonomiku u t-tbassir baġitarju użat għal ippjanar fiskali kienu ilhom jiġu meqjusa bħala punt dgħajjef fil-proċess tal-produzzjoni tal-baġits annwali. Ċerti Stati Membri ilhom ħafna li ġew identifikati li qed isofru minn preġudizzju fl-estimi fiskali tagħhom. B'riżultat ta’ dan, il-baġits sostnuti b’suppożizzjonijiet bi preġudizzju bilkemm setgħu jiġu meqjusa li jipprovdu dehra vera u ġusta meta jitressqu lill-Parlament u lill-pubbliku ġenerali. Din hija r-raġuni għaliex id-Direttiva tagħti attenzjoni partikulari lit-tbassir billi tiddedika kapitolu għal din il-kwistjoni, li essenzjalment jitlob illi l-ippjanar fiskali tal-Istati Membri jkun ibbażat fuq tbassir makroekonomiku u baġitarju realistiku bl-użu tal-aktar informazzjoni aġġornata.

Filwaqt li t-twaqqif tal-istandards għat-tbassir hija biċċa xogħol iebsa, l-Istati Membri għandhom jeżerċitaw id-diliġenza dovuta meta jippreparaw, jippubblikaw u jivvalutaw it-tbassir tagħhom. Il-passi xierqa fl-istadju tal-implimentazzjoni ġeneralment jinkludu delinjazzjoni ċara tal-kompiti bejn l-entitajiet involuti fil-proċess tat-tbassir u jinkludu evalwazzjoni expost. Filwaqt li tal-aħħar ma hemmx għalfejn li ssir kull sena, huwa pass prezzjuż li jista' jiġbed l-attenzjoni tal-awtoritajiet fiskali bl-eżistenza ta' preġudizzju.

It-tbassir jista' jinkludi wkoll l-involviment ta’ istituzzjonijiet jew korpi indipendenti b'awtonomija funzjonali, kif propost fl-abbozz ta' regolament “two-pack” dwar l-immoniterjar tal-pjanijiet baġitarji tal-Istati Membri taż-żona tal-euro[7], li jestendi u jispeċifika aktar id-dispożizzjonijiet tad-Direttiva. Meta eventwalment jiġi adottat, ir-Regolament fiskali “two-pack” jista' tabilħaqq jipprovdi sostenn effettiv biex jinkisbu għall-għanijiet tad-Direttiva f'dan il-qasam.

Kumplessivament terz tal-Istati Membri (BG, DE, DK, EE, PL, RO, SE, SI, SK, u RU) jirrappurtaw li għandhom proċessi strutturati fis-seħħ li jinvolvu diversi istituzzjonijiet jew korpi biex jiżguraw it-trasparenza u r-responsabbiltà tat-tbassir. Stati Membri oħra għadhom fl-istadju tat-tfassil jew rrappurtaw biss dikjarazzjonijiet vagi ta’ intenzjoni. L-abbozzar tax-xenarji alternattivi makroekonomiċi u baġitarji – pass preventiv sod li jiffaċilita ċaqliq baġitarju fl-istadju tal-eżekuzzjoni baġitarja meta l-parametri reali jitbiegħdu mix-xenarju ċentrali – huwa rrappurtat minn AT, BG, CY, DE, DK, EL, RO, SE, u UK. Minoranza biss tal-Istati Membri jirrappurtaw li huma jikkumparaw (jew jippjanaw li jikkumparaw) it-tbassir tagħhom ma’ dak tal-Kummissjoni Ewropea (BG, CY, DE, EE, EL[8], FR, RO, u SI), għalkemm ċerti Stati Membri jieħdu xi suppożizzjonijiet tal-Kummissjoni bħala input għall-proċessi tagħhom stess (EE u PL). Ftit huma l-Istati Membri f’dan l-istadju li jirrappurtaw miżuri speċifiċi biex jivvalutaw ex post il-kwalità tat-tbassir fis-sens tal-Artikolu 4(6) tad-Direttiva.

2.3 Regoli fiskali numeriċi nazzjonali (Il-Kapitolu IV tad-Direttiva)

Id-Direttiva titlob lill-Istati Membri jkollhom fis-seħħ regoli fiskali numeriċi speċifiċi għall-pajjiż li effettivament jippromwovu l-konformità mal-obbligi tat-Trattat fil-qasam tal-politika baġitarja (l-Artikoli 5 sa 7). Filwaqt li d-Direttiva ma tispeċifikax tali regoli fid-dettall, huma jridu jinkludu rekwiżiti bl-iskop li l-miri u l-ambitu tar-regoli jkunu definiti sew, ikun fis-seħħ monitoraġġ effettivi, indipendenti u fil-ħin, ikunu jeżistu mekkaniżmi ta' konformità stretti u jkunu defeniti biss klawsoli ta’ ħruġ iċċirkoskrivati tajjeb[9]

Oqfsa mfassla sew u bbażżati fuq regoli huma magħrufa li jsaħħu b'mod sinifikanti d-dixxiplina baġitarja. Meta l-Istati Membri jfasslu tali regoli għandhom jiġu ssodisfati diversi prerekwiżiti. L-ewwel u qabel kollox, ir-regoli fiskali nazzjonali jridu jkunu kompatibbli kompletament mal-qafas fiskali tal-UE. It-tieni, huwa importanti li jiġu evitati żewġ żbalji opposti. Min-naħa, differenzi fil-kopertura jdgħajfu l-effettività tal-qafas sħiħ billi jipprovdu ftuħ biex jinqabeż il-baġit. Min-naħa l-oħra, l-akkumulazzjoni żejda tar-regoli nazzjonali tista’ żżid il-probabbiltà tal-kunflitti bejniethom jekk ikunu mfassla ħażin u dan idgħajjef l-awtorità kumplessiva tagħhom. Fl-aħħar nett, biex ir-regoli jkollhom effett qawwi u jiżguraw id-dixxiplina fiskali b'mod effettiv, huwa neċessarju li l-konformità tiġi vvalutata fuq bażi regolari. L-immoniterjar effettiv u l-valutazzjoni expost huma partikolarment xierqa meta r-regoli jkunu kumplessi jew ikun hemm ħafna regoli nazzjonali li l-azzjonijiet reċiproki tagħhom ikunu anqas faċli biex jiġu interpretati. Verifiki perjodiċi minn istituzzjonijiet ta’ immoniterjar b’awtorità suffiċjenti jipprovdu wkoll opportunità biex jissenżibilizzaw dwar is-sostenibbiltà fiskali u jinkoraġġixxu dibattitu siewi mal-awtoritajiet fiskali u l-pubbliku ġenerali dwar għanijiet fiskali kondiviżi.

Xprunati bl-introduzzjoni tad-Direttiva u t-TSCG, tħabbru riformi ewlenin li jwasslu għal bidla sħiħa fir-regoli fiskali jew huwa rrappurtat li diġà tlestew f’għoxrin Stat Membru (AT, BG, CY, CZ, DE, DK, EE, ES, IE, IT, FR, LT, LV, NL, PL, PT, RO, SE, SK, u SI). Regoli ġodda ta’ bilanċ baġitarju, inkluż il-leġiżlazzjoni proposta, tħabbru fi ħdax-il Stat Membru (CY, IE, ES, FR, IT, LT, LV, NL, PL, PT, u SI). Barra minn hekk, ir-regoli tal-bilanċ tal-baġit qed jiġu aġġornati bil-ħsieb li jissaħħu f’ħames Stati Membri oħra (BG, DK, DE, EE, u AT). Ċerti regoli tal-bilanċ tal-baġit jidħlu kompletament fis-seħħ biss wara perjodu ta’ tranżizzjoni. Dan huwa l-każ għall-Ġermanja (l-2016 għall-gvern federali, l-2020 għall-Länder), l-Awstrija (l-2017), u Spanja (l-2020). Qed jiġu stabbiliti regoli tal-infiq f’għaxar Stati Membri (AT, CY, DK, EE, ES, IT, LT, LV, PL, u PT) u rriformati f’ħames Stati Membri oħra (BG, CZ, RO, SI, u SK). Il-ħolqien jew it-tisħiħ tar-regoli tad-dejn nazzjonali huwa żvilupp ġdid fi tnax-il Stat Membru (AT, BG, CY, CZ, EE, IE, IT, ES, NL, PL, PT, u SK). Barra minn hekk, l-Istati Membri taħt programm ta’ aġġustament huma soġġetti għal qafas multiannwali b’bosta miri li jillimita l-politika fiskali tagħhom bħala regola fiskali de facto b'karatteristiċi aktar iebsa fir-rigward tal-immoniterjar u l-infurzar.

Ħafna Stati Membri jiddikjaraw li r-regoli aġġornati jew ġodda tagħhom se jkunu mgħammra b’karatteristiċi konformi mar-rekwiżiti tad-Direttiva. B’mod partikulari, diversi Stati Membri jirrappurtaw li l-istituzzjonijiet tal-immoniterjar se jiġu inkarigati biex jivvalutaw l-implimentazzjoni tar-regoli fiskali (BG, CY, CZ, DK, DE, EE, IE, IT, LV, PL, u SK). Klawsoli ta’ ħruġ ġew definiti f'BG, CY, CZ, DK, DE, ES, IE, LV, AT, PL, u SK. L-ambitu tar-regoli fiskali qed jitwessa’ biex jinkludi subsetturi oħra tal-amministrazzjoni pubblika barra mill-gvern ċentrali. Il-gvern lokali jew reġjonali qed jiġi soġġett għal regoli fiskali, kemm fir-rigward ta’ regoli ta' bilanċ tal-baġit (BG, DE, ES, FR, LT, LU, NL, AT, RO, SE, u SK), regoli tad-dejn (BG, CZ, EE, ES, IT, AT, PT, RO, u SK), jew regoli tal-infiq (BG, ES, u AT). Kumplessivament, l-istabbiliment ta’ regoli fiskali numeriċi nazzjonali jidher li sejjer fit-triq it-tajba. Madanakollu, il-karatteristiċi speċifiċi tagħhom u l-konsistenza kumplessiva eventwalment ikollhom jiġu vvalutati skont ir-rekwiżiti fl-Artikoli 5 u 6 tad-Direttiva.

2.4 Oqfsa Baġitarji ta’ Żmien Medju (Il-Kapitolu V tad-Direttiva)

Skont id-Direttiva, l-Istati Membri huma mitluba jistabbilixxu Qafas Baġitarju ta’ Terminu Medju (MTBF), li jippermettilhom li jwessgħu l-ippjanar fiskali lil hinn mill-orizzont annwali u għalhekk iħeġġu tfassil ta’ politika aktar konsistenti, effettiv u potenzjalment ambizzjuż tul perjodu medju. L-MTBF jrid ikun fih oġġettivi baġitarji multiannwali flimkien ma’ projetazzjonijiet ta’ kull intestatura maġġuri tad-dħul u l-ħruġ ibbażati fuq politiki mingħajr tibdil, bi spjegazzjonijiet ta' politiki korrettivi fuq perjodu medju biex jimlew il-vojt bejn il-projetazzjonijiet mingħajr tibdil fil-politika u l-miri tal-politika. Barra minn hekk, għandu jkun fih valutazzjoni dwar kif il-politiki previsti huma mistennija jaffettwaw is-sostenibbiltà fit-tul tal-finanzi pubbliċi.

Filwaqt li d-Direttiva tiddedika Kapitolu għall-MTBFs (l-Artikoli 9 sa 11), huwa importanti li l-abbozzar tal-MTBF nazzjonali ma jitqiesx f’iżolazzjoni. Il-ħin tat-tħejjija tal-MTBF u l-integrazzjoni tiegħu fiċ-ċiklu annwali tal-baġit għandhom jitqiesu bir-reqqa sabiex ikun jista’ jservi bis-sħiħ ta’ dokument strateġiku għall-Istat, waqt li jiffunzjona flimkien ma’ dokumenti regolari tal-baġit annwali. Fejn huwa neċessarju l-MTBF għandu jieħu post id-dokumenti eżistenti tal-ippjanar u jikkonsolidahom f’dokument strateġiku uniku u identifikat sew. Il-konsistenza hija importanti ħafna u għandha tinftiehem flimkien ma’ diversi dimensjonijiet. L-ewwel, l-MTBF ġenwinament għandu jservi bħala bażi tal-preparazzjoni sussegwenti tal-baġit annwali. It-tieni, minħabba li ċerti Stati Membri żviluppaw regoli fiskali vinkolanti multiannwali, iċ-ċifri li jirriżultaw minn dawn ir-regoli fiskali għandhom b’mod naturali jiġu introdotti fl-MTBF. Fl-aħħar nett, id-dokument tal-MTBF għandu jkun ukoll konsistenti tul iż-żmien billi jiddokumenta fid-dettall u b’mod trasparenti aġġustamenti numeriċi, kemm jekk dawn ġejjin minn effetti bażi, devjazzjonijiet fl-eżitu jew tibdil diskrezzjonali.

Oqfsa multiannwali huma rrappurtati li qegħdin fis-seħħ jew li jeżistu pjanijiet konkreti biex jistabbilixxuhom fi tnejn u għoxrin Stat Membru (BG, CY, CZ, DK, DE, EE, IE, EL, FR, HU, IT, LT, LV, NL, AT, PL, PT, RO, SE, SI, SK, u UK). Kważi l-oqfsa kollha huma ta’ natura kontinwa (rolling) u konsegwentement jiġu aġġornati għall-anqas kull sena bl-inklużjoni ta’ sena tal-aħħar. Madanakollu, NL taġġorna l-qafas tagħha biss biex takkomoda l-iżviluppi fil-prezzijiet matul leġiżlatura, filwaqt li FR taġġornah kull sentejn. SI topera baġit biannwali, permezz ta' aġġustamenti li jsiru kull sena flimkien ma' qafas tan-nefqa għal tliet snin. Oqfsa multiannwali rrappurtati jkopru perjodu ta’ tliet snin (BG, CY, FR, IT, LT, LV, HU, RO, SE, u SK), erba’ snin (CZ, DK, EE, EL, NL, PL, AT, PT, u SI) jew ħames snin (DE, UK). Wieħed jista’ isib dispożizzjonijiet leġiżlattivi li jiżguraw konsistenza bejn l-oqfsa multiannwali nazzjonali u l-proċessi rispettivi tal-baġit annwali f’BG, CZ, EE, LV, PL u SK. Oqfsa multiannwali huma wkoll il-mezzi magħżul biex jiġu stabbiliti limiti jew miri tan-nefqa (CZ, DK, EE, EL, FR, LT, LV, NL, AT, PT, SE, u SI), għalkemm il-preżentazzjoni ta’ żviluppi fuq perjodu medju għall-infiq biss ma tkunx biżżejjed biex tikkwalifika bħala qafas baġitarju fuq perjodu medju fis-sens tad-Direttiva. Fl-aħħar nett, ftit huma l-Istati li jirrappurtaw li projjettazzjonijiet multiannwali huma ppreżentati skont bażi tal-ebda tibdil fil-politika, għalkemm huwa kruċjali li jiġi stabbilit xenarju bażi flimkien ma’ miżuri ta' politika li jiżguraw li jinkisbu l-miri jew il-valuri tal-politika implikati mir-regoli fiskali eżistenti.

2.5 Il-mekkaniżmi ta’ koordinazzjoni tul is-subsetturi tal-gvern (l-Artikoli 12 u 13 tad-Direttiva)

L-Artikolu 12 jistipula li l-miżuri stipulati mid-Direttiva għandhom ikunu konsistenti u komprensivi fil-kopertura tas-subsetturi kollha tal-amministrazzjoni pubblika. Dan jirrifletti l-fatt li l-isforzi inizjali biex jittejbu l-oqfsa baġitarji laqtu l-livell tal-gvern ċentrali biss. B’din id-Direttiva, jitqiegħed sfond għal estensjoni fuq skala wiesgħa tal-prinċipji rigward il-kontabbiltà, l-istatistika, it-tbassir u r-regoli fiskali għall-fondi tas-sigurtà soċjali u l-gvern lokali, li meta jittieħdu flimkien, huma responsabbli għal parti konsiderevoli min-nefqa totali. Għal raġunijiet ta’ amministrazzjoni tajba, l-Artikolu 13 tad-Direttiva jisħaq ukoll fuq l-importanza ta’ delinjazzjoni ċara tar-responsabbiltajiet baġitarji fost il-livelli tal-gvern u jistabbilixxi l-prinċipju li “L-Istati Membri għandhom jistabbilixxu mekkaniżmi xierqa ta’ koordinazzjoni fis-sottosetturi kollha tal-amministrazzjoni pubblika biex jipprevedu kopertura komprensiva u konsistenti tas-sottosetturi kollha tal-amministrazzjoni pubblika fl-ippjanar fiskali, fir-regoli fiskali numeriċi speċifiċi għall-pajjiż u fit-tħejjija tat-tbassir baġitarju u l-istabbiliment ta’ ppjanar multiannwali kif stabbilit, b’mod partikolari, fil-qafas baġitarju multiannwali."

Id-dispożizzjonijiet nazzjonali għandhom għaldaqstant jiżguraw li l-limitazzjonijiet li joħorġu mill-miri fiskali għall-gvern ġenerali huma internalizzati sew fil-livelli kollha tal-gvern. Tali dispożizzjonijiet dettaljati jistgħu jkunu biss ta’ natura speċifika għall-pajjiż fid-dawl tal-ispeċifiċitajiet tal-iskemi ta’ orizzontali u vertikali ta’ ridistribuzzjoni xi kultant kumplessi fost il-livelli tal-amministrazzjoni u ġo fihom. Filwaqt li regoli u proċeduri ċari u infurzati b’mod effettiv huma essenzjali għal dak il-għan, tali strumenti għandhom idealment ikunu akkumpanjati minn instanzi fejn ir-rappreżentanti tal-entitajiet tal-gvern ikollhom l-opportunità li jiskambjaw l-opinjonijiet u jipparteċipaw fiċ-ċiklu baġitarju annwali kumplessiv fuq livell strateġiku, qabel ma kull livell tal-gvern iħejji l-baġit annwali tiegħu skont ir-regoli ta’ proċedura tiegħu.

Lil hinn mit-twaqqif ta' regoli fiskali (jew l-estensjoni tagħhom) għall-gvernijiet subnazzjonali, l-Istati Membri rrappurtaw varjetà ta' strumenti ta’ koordinazzjoni fi stadji varji tal-proċess baġitarju annwali. Fil-BG, isiru konsultazzjonijiet mal-muniċipalitajiet il-proċess tat-tfassil tal-MTBF. Il-minuti ta' tali konsultazzjonijiet jipprovdu kontribut għad-diskussjoni mill-Kunsill tal-Ministri tal-abbozz tal-Liġi tal-Baġit tal-Istat. F’DK, għandha tiġi stabbilita rabta aktar mill-qrib bejn il-miri li ntlaħaq qbil dwarhom u l-għotjiet tal-gvern ċentrali lill-muniċipalitajiet. F’DE, l-istituzzjoni tal-immoniterjar għar-regola tal-bilanċ tal-baġit (Kunsill ta' Stabbiltà) tinkludi membri mill-gvern federali u l-Länder. Il-prattika li ilha teżisti għal tul ta’ żmien dwar it-tbassir konġunt tad-dħul mit-taxxi kondiviżi f’kumitat tikkostitwixxi wkoll għamla ta’ koordinazzjoni inkorporata. Fl-ES, il-Liġi Organika l-ġdida tistabbilixxi l-limiti tad-dejn elenkati skont il-livelli tal-gvern, bi proċeduri korrettivi applikabbli għal gvernijiet subnazzjonali. Dan it-tip ta' patt ta' stabbiltà domestika jiltaqgħu miegħu wkoll f’AT, fejn il-miri tad-defiċit huma assenjati wkoll lil kull livell, b’korp ta’konċiljazzjoni biex isolvi t-tilwim bejn il-livelli tal-gvern. Fil-NL, l-abbozz tal-liġi dwar is-sostenibbiltà tal-finanzi pubbliċi għandu l-għan li legalment jankra l-obbligu għall-gvernijiet lokali biex jikkontribwixxu s-sehem ġust tagħhom lejn il-kisba tal-Oġġettiv ta' Terminu Medju. Nuqqas biex jintlaħqu l-miri komuni jista’ jwassal għall-impożizzjoni ta’ multi fuq il-livelli kollha tal-gvern “li jonqsu”. F’RO, il-Ministeru tal-Finanzi Pubbliċi jissottometti struzzjonijiet lill-awtoritajiet lokali f’Ittra Qafas dwar l-abbozzar tal-baġits lokali, il-qafas makroekonomiku, kif ukoll il-limiti għat-trasferimenti fiskali mill-baġit tal-Istat. Barra minn hekk, BE, DE, IE, FI, FR, LU, u SI qed iqisu adattamenti għall-arranġamenti ta’ koordinazzjoni tagħhom.

3. Konklużjoni

Kumplessivament, l-Istati Membri rrappurtaw progress sostanzjali iżda irregolari fit-traspożizzjoni tad-Direttiva. Fir-rigward tal-Kapitolu II tad-Direttiva, l-Istati Membri għad fadlilhom x'jagħmlu biex jiżguraw kopertura komprensiva u f'waqtha tal-istatistika għas-subsetturi kollha tal-amministrazzjoni pubblika. F’għadd ġmielu ta’ Stati Membri, id-dispożizzjonijiet irrappurtati relatati mat-tbassir mhumiex dettaljati biżżejjed. Il-progress huwa kemxejn aktar avvanzati rigward ir-regoli fiskali numeriċi kif speċifikat fil-Kapitolu IV tad-Direttiva: firxa wiesgħa ta’ strumenti nazzjonali qed titħejja biex jitħeġġeg it-tfassil ta’ politika fiskali nazzjonali. In-natura li jsaħħu lil xulxin tal-partijiet kollha tal-leġiżlazzjoni li jinsabu fis-“Six-Pack” li jirrigwardaw ir-riforma tal-Patt ta' Stabbiltà u Tkabbir, kombinati ma' impetu addizzjonali li ġġib it-TSCG, għen biex dawn il-kwistjonijiet jitqiegħdu fuq quddiem fl-aġenda ta' riforma tal-Istati Membri. Filwaqt li ħafna Stati Membri jirrappurtaw li MTBFs fis-sens tal-Kapitolu V tad-Direttiva jinsabu fis-seħħ jew qed jiġu ppjanati, id-dettalji mogħtija xi drabi huma skarsi u ma jipprovdux biżżejjed evidenza li huma jinsabu f'qagħda biex jikkonformaw kompletament mal-ispeċifikazzjonijiet tad-Direttiva. Fl-aħħar nett, ħidma fuq arranġamenti ta' koordinazzjoni effettivi fir-rigward tal-gvernijiet subnazzjonali qed titwettaq minn ħafna Stati Membri, iżda l-intenzjonijiet pożittivi rrappurtati għandhom jimmaterjalizzaw f'arranġamenti konkreti u infurzabbli. Għadd ta' Stati Membri meqjusa bħala atturi fiskali tajba rrappurtaw anqas riformi kompleti f’dan l-istadju, iżda qed jikkunsidraw li jifformalizzaw parti mill-qafas informali attwali tagħhom biex iżidu l-effiċjenza. Il-Kummissjoni se tkompli timplimenta d-Direttiva għat-taqsimiet li hija responsabbli għalihom u wara l-iskadenza tat-traspożizzjoni twettaq valutazzjoni kompleta tal-konformità skont il-proċeduri standard tal-UE.

[1] ĠU L 306, 23.11.2011, p. 41.

[2] Dikjarazzjoni tal-21 ta' Lulju 2011, p.4, il-punt 14.

[3] NL, SI, LT, PT, IT u HU rrappurtaw f’Ottubru; CY, LV, MT u r-RU f'Novembru.

[4] F’dan ir-rigward twettaq xogħol estensiv fil-Greċja; Ara l-European Economy - Dokument Okkażjonali Nru 94. “It-Tieni Programm Ekonomiku ta’ Aġġustament għall-Greċja – Marzu 2012".

[5] Madanakollu, mhuwiex dejjem ċar mill-Istati Membri li jirrappurtaw jekk l-entitajiet u l-korpi kollha barra mill-baġit tal-Istat iżda fil-gvern ċentrali hux qed jikkontribwixxu effettivament għall-ġbir tad-dejta.

[6] F’xi każijiet, madankollu, is-sigurtà soċjali hija inkluża fil-gvern ċentrali filwaqt li ħafna Stati Membri ma għandhom l-ebda baġit ta’ livell reġjonali skont is-sistema Ewropea tal-kontijiet (S.1312).

[7] Proposta għal Regolament tal-Parlament Ewropew u tal-Kunsill dwar dispożizzjonijiet komuni għall-monitoraġġ u l-valutazzjoni tal-abbozzi tal-pjanijiet baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (KOM(2011) 821 final).

[8] Dan jitwettaq f’diskussjonijiet bilaterali fil-kuntest tal-programm tal-aġġustament u t-tkabbir ekonomiku.

[9] It-TSCG intergovernattiv jikkostitwixxi applikazzjoni konkreta tad-Direttiva għall-Istati Membri taż-żona tal-euro u ta' Stati Membri oħra li rratifikawha fuq bażi volontarja. Jordna l-introduzzjoni ta’ regola tal-bilanċ tal-baġit f'termini strutturali fil-livell nazzjonali, li naturalment ikollha tikkonforma mar-rekwiżiti tad-Direttiva bħal kwalunkwe regola numerika nazzjonali oħra.